**VYHLÁŠKA**

**(návrh)**

**Ministerstva zdravotníctva Slovenskej republiky,**

**ktorou sa dopĺňa vyhláška Ministerstva zdravotníctva Slovenskej republiky č. 358/2023 Z. z., ktorou sa ustanovujú podrobnosti o používaní obmedzovacích prostriedkov a vedení registra obmedzovacích prostriedkov**

Ministerstvo zdravotníctva Slovenskej republiky podľa § 9b ods. 19 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 495/2022 Z. z. (ďalej len „zákon“) ustanovuje:

**Čl. I**

§ 2 sa dopĺňa odsekmi 13 a 14, ktoré znejú:

„(13) Zdravotnícky pracovník vykonávajúci obmedzovací prostriedok absolvuje pred prvým použitím obmedzovacieho prostriedku a ďalej najmenej jedenkrát ročne osobitné vzdelávanie o používaní obmedzovacích prostriedkov podľa § 2 ods. 40 písm. a), b) a d) zákona a miernejších spôsoboch zvládnutia situácie.

(14) Osoba určená poskytovateľom zdravotnej starostlivosti na poskytovanie asistencie a ochrany zdravotníckemu pracovníkovi pri použití obmedzovacích prostriedkov absolvuje pred prvým poskytnutím asistencie alebo ochrany zdravotníckemu pracovníkovi a ďalej najmenej jedenkrát ročne osobitné vzdelávanie o asistencii pri používaní obmedzovacích prostriedkov a miernejších spôsobov zvládnutia situácie.“.

**Čl. II**

Táto vyhláška nadobúda účinnosť 1. januára 2025.